DA Den Europæiske Unions Tidende C 24/22

Sag anlagt den 16. oktober 2013 — Ungarn mod Kommissionen

(Sag T-554/13)

2014/C 24/39

Processprog: ungarsk

Parter

Sagsøger: Ungarn (ved M.Z. Fehér og K. Szíjjártó, som befuldmægtigede)

Sagsøgte: Europa-Kommissionen

Sagsøgerens påstande

— Kommissionens gennemførelsesafgørelse K(2013) 5029 endelig af 6. august 2013 om den delvise refusion af den nationale finansielle støtte til producentorganisationer for de driftsprogrammer, som blev iværksat i Ungarn i 2010, annulleres.

— Europa-Kommissionen tilpligtes at betale sagens omkostninger.

Søgsmålsgrunde og væsentligste argumenter

Sagsøgeren har til støtte for sit søgsmål gjort gældende, at Kommissionen har overskredet sin kompetence i strid med de relevante bestemmelser i EU-retten ved beregningen af størrelsen af den delvise refusion til Ungarn af den nationale finansielle støtte, der i 2010 blev ydet til producentorganisationer i frugt- og grøntsagssektoren.

Sagsøgeren har gjort gældende, at EU-retten ikke fastsætter nogen mulighed for, at Kommissionen i beslutningen om EF’s delvise refusion af den nationale finansielle støtte, der blev ydet i overensstemmelse med artikel 103e i Rådets forordning (EF) nr. 1234/2007 (1) til producentorganisationer i frugt- og grøntsagssektoren, kun imødekom refusionen af de beløb, som Ungarn har angivet i ansøgningen om ydelse af national støtte, hvori de er fastsat som anslåede eller forventede.

Det er sagsøgerens opfattelse, at Kommissionens godkendelse af den nationale støtte i overensstemmelse med artikel 103e i forordning nr. 1234/2007 henviser til ydelsen af støtten og ikke til Kommissionens fastsættelse af et loft over den støtte, der kan ydes. Sagsøgeren har anført, at et sådant loft er entydigt fastsat i forordning nr. 1234/2007, som bestemmer, at den nationale støtte ikke må oversige 80 % af medlemmernes eller producentorganisationernes finansielle bidrag til driftsfondene. Reglerne om EF’s delvise refusion af national støtte giver heller ikke Kommissionen mulighed for ved godkendelsen af den nævnte delvise refusion som loft at fastsætte det beløb, som medlemsstaten i ansøgningen om godkendelse har meddelt Kommissionen enten som det samlede støttebeløb eller som det forudsete støttebeløb for visse producentorganisationer. Dette gælder så meget desto mere, når den ungarske regering i den nævnte meddelelse angav de omhandlede beløb som blot planlagte eller anslåede.

Sagsøgeren har ligeledes gjort gældende, at Kommissionen har ret til at kontrollere, at den faktisk modtagne støtte ikke har overskredet det førnævnte loft på 80 %, og at den ansøgte refusion ikke overstiger 60 % af den ydede støtte, men ikke til som loft for refusionen at fastsætte de i godkendelsesansøgningen vedrørende den omhandlede ansøgning angivne beløb, især når ansøgningen fremhæver, at oplysningerne er fastlagt på forhånd eller anslåede. Såfremt størrelsen af den nationale støtte, der ydes til enhver producentorganisation, af bestemte årsager ændrer sig i løbet af året, skal EF’s delvise refusion ydes for den faktisk modtagne støtte, for så vidt som betingelserne i EU-retten i denne henseende er opfyldt.

(1) Rådets forordning (EF) nr. 1234/2007 af 22.10.2007 om en fælles markedsordning for landbrugsprodukter og om særlige bestemmelser for visse landbrugsprodukter (EUT L 299, s. 1).